b'\n_START_ARTICLE_\nEuropa Universalis II\n_START_SECTION_\nOppbygning\n_START_PARAGRAPH_\nSpillet tar for seg verdenshistorien mellom 1419 og 1820. Spilleren velger en nasjon, og skal f\xc3\xb8lge denne nasjonen gjennom krig og fred, og fremme dens interesser gjennom handel og diplomati. Man har full frihet til \xc3\xa5 inng\xc3\xa5 allianser og skape fiender, men i de innebygde scenarioene dukker det opp historiske hendelser, hvor spilleren m\xc3\xa5 ta et valg som f\xc3\xa5r konsekvenser. Endelig seier eller tap avgj\xc3\xb8res ut ifra seierspoeng. Disse deles ut n\xc3\xa5r man gj\xc3\xb8r forskjellige aksjoner som teller positivt, for eksempel utforskning, kolonisering, vellykkede kriger, store inntekter, og man kan ogs\xc3\xa5 f\xc3\xa5 en god del seierspoeng fra tilfeldige hendelser eller oppdrag man velger \xc3\xa5 utf\xc3\xb8re (for eksempel "Beseir Portugal"). Om man ikke klarer \xc3\xa5 utf\xc3\xb8re et oppdrag man har satt opp, f\xc3\xa5r man p\xc3\xa5 den annen side minuspoeng i seierspoeng, hvilket ogs\xc3\xa5 kan skje om du tabber deg i andre sammenhenger._NEWLINE_Navnet Europa Universalis kommer av at spillets hovedfokus spiller seg ut fra Europa, men det er mulig \xc3\xa5 spille historisk korrekte nasjoner fra hele verden. Spillet har mulighet for flerspill, via Internett og over nettverk.\n_START_SECTION_\nStabilitet\n_START_PARAGRAPH_\nEn viktig del av spillet er stabilitet, som representeres av en verdi mellom -3 og 3, og som gjenspeiler nasjonens ro og nettopp stabilitet. Stabiliteten har innflytelse p\xc3\xa5 de fleste omr\xc3\xa5der av spillet, og det er absolutt best \xc3\xa5 holde stabiliteten p\xc3\xa5 minst 2 s\xc3\xa5 mye som mulig. Inntekter, h\xc3\xa6rens moral, oppr\xc3\xb8rssannsynlighet og tilskudd av nye enheter og diplomatiske/finansielle muligheter er bare noen av tingene som bedres av \xc3\xa5 ha h\xc3\xb8y stabilitet. \xc3\x85 \xc3\xb8ke stabiliteten er lettere om man har en liten og/eller konservativ stat enn motsatt tilfelle. En liberal kjempestat, vil slite i \xc3\xa5revis med \xc3\xa5 \xc3\xb8ke en lav stabilitet, og vil ogs\xc3\xa5 f\xc3\xa5 erfare dens ulemper i st\xc3\xb8rre grad, mens en konservativ en-provins-stat vil \xc3\xb8ke stabiliteten p\xc3\xa5 bare noen m\xc3\xa5neder.\n_START_SECTION_\nScenarioredigerer\n_START_PARAGRAPH_\nMed spillet f\xc3\xb8lger det med et redigeringsprogram som gj\xc3\xb8r det mulig for spilleren \xc3\xa5 forandre p\xc3\xa5 visse egenskaper i spillet, samt konstruere egne scenarioer. Slike hjemmelagde scenarioer og oppdateringer kan finnes forskjellige steder p\xc3\xa5 Internett. En av de mest popul\xc3\xa6re oppdateringene er AGCEEP \xe2\x80\x93 Alternative Grand Campaign - Event Exchange Project. Lenker til dette finnes under.\n_START_SECTION_\nFortsettelsesmuligheter\n_START_PARAGRAPH_\nSpillet slutter i 1820, og du gis da en melding om at spillet er over, og hvorvidt du vant eller ikke. Man m\xc3\xa5 likevel ikke avslutte her, siden tredjeparti-software er laget for \xc3\xa5 fortsette spillet. Enten kan man kj\xc3\xb8re et program som fjerner tidsfristen i det hele tatt, slik at man kan fortsette s\xc3\xa5 lenge man vil (teknologi og slikt vil likevel ha et makspunkt, s\xc3\xa5 til slutt vil alle ha maksimal teknologi). En annen mulighet, er et konverteringsprogram, som gj\xc3\xb8r om kampanjen til en kampanje for det liknende spillet Victoria: An Empire Under the Sun som fortsetter 16 \xc3\xa5r senere tidsmessig og varer helt til opptakten til annen verdenskrig. Fra Victoria kan man igjen konvertere til Hearts of Iron II._NEWLINE_Det er ogs\xc3\xa5 mulig \xc3\xa5 starte allerede i spillet Crusader Kings, som tar for seg middelalderen, og konvertere til Europa Universalis II derfra.\n_START_SECTION_\nEuropa Universalis III\n_START_PARAGRAPH_\nI et intervju med Gamespot avsl\xc3\xb8rte Paradox at Europa Universalis III er under utvikling . Spillet vil starte kort etter Konstantinopels fall, i 1453. I den etterf\xc3\xb8lgende tiden m\xc3\xa5 spilleren lede nasjonen sin til \xc3\xa5 bli mektig og stor, og det hele avsluttes etter revolusjonene i Frankrike og Amerika. Totalt kommer spillet med over 250 historiske nasjoner. Slippdato for EU III er satt til over nytt\xc3\xa5r 2007. Heller ikke denne gangen kommer de ekstremt store forandringene, men det loves en forbedret spilleopplevelse, og flere muligheter for spill i fredstid. Dessuten ryktes det om at grafikken skal ta et steg n\xc3\xa6rmere virkelighetsperspektivet.'